Í dag er síðasti dagur þingkosninga í Hollandi, en kosið er á þremur dögum vegna kórónuveirufaraldursins. Þrjátíu og sjö flokkar bjóða þar fram til þings.
Kjörstaðir voru opnaðir í morgun á þriðja og síðasta degi þingkosninga í Hollandi. Kórónuveirufaraldurinn hefur sett mikinn svip á kosningarnar.
Í gær og fyrradag var einkum tryggt að aldraðir, veikburða og sjúkir gætu kosið á völdum stöðum, en í dag fá allir aðrir að kjósa. Litið er á kosningarnar sem vísbendingu um hvernig landsmenn meta frammistöðu Marks Rutte og stjórnar hans í baráttunni við kórónuveirufaraldurinn, en kannanir fyrir kosningar gáfu til kynna að flokkur hans VVD fengi flest atkvæði þeirra þrjátíu og sjö flokka sem bjóða fram til þings. Frelsisflokkur Geert Wilders (Hert Vilders) var með næst mest fylgi. Búist er við að Rutte, sem verið hefur forsætisráðherra frá 2010, fái umboð til stjórnarmyndunar en það dugir ekki eitt og sér að flokkur hans fái mest fylgi því hann þarf að ná samkomulagi við aðra flokka um myndun nýrrar stjórnar. Talið er að það geti þurft allt að fimm flokka til að mynda saman meirihluta á þingi. Ekki er því talið ólíklegt Því er talið líklegt að stjórnarmyndunarviðræður taki tíma, en eftir síðustu kosningar 2017 voru núverandi stjórnarflokkar sjö mánuði að mynda ríkisstjórn. Búist er við að útgönguspár verði birtar strax og búið verður að loka kjörstöðum klukkan átta í kvöld að íslenskum tíma.
Síðasti dagur þingkosninga í Hollandi er í dag, en kosið er á þremur dögum vegna kórónuveirufaraldursins. Þrjátíu og sjö flokkar bjóða þar fram til þings.